[{"text_idx": "#000000", "text": "Gruffudd ab OwainJul 18, 20206 min read"}, {"text_idx": "#000001", "text": "Mae'r cyffro'n adeiladu go iawn erbyn hyn wrth i ni ddechrau sylweddoli fod tymor ffres o seiclo ar y gorwel. Y penwythnos yma, dwi'n edrych ar restr o reidwyr i'w gwylio yn ystod y misoedd sydd i ddod gan ddechrau gyda WorldTour y menywod."}, {"text_idx": "#000002", "text": "Sut ydw i wedi diffinio 'reidiwr/wraig i'w (g)wylio'?"}, {"text_idx": "#000007", "text": "Ar ol ysgrifennu'r gofnod, mi wnes i sylweddoli fod y rhan fwyaf o'r reidwyr ar y rhestr yma'n ryw 23 neu 24 oed, felly mae'r rhan fwyaf ohonynt eto i gyrraedd brig eu gallu ac yn sicr a lle i ddatblygu yn y dyfodol. Ymddiheuriadau os ydi rhai o'r sylwadau'n ailadroddus felly!"}, {"text_idx": "#000008", "text": "Mae'r rhestr yn nhrefn y wyddor."}, {"text_idx": "#000009", "text": "Yn arbenigwraig yn erbyn y cloc, mae Chloe Dygert-Owen o\u2019r Unol Daleithiau eisoes wedi gwneud enw iddi hi\u2019i hun yn y gamp, yn enwedig yn ei mamwlad. Ennillodd bob un o\u2019r pedwar dosbarthiad (cyffredinol, pwyntiau, ieuenctid a mynyddoedd) yn ras gymalau Joe Martin yn Ebrill 2019 ac hefyd yn y Colorado Classic ym mis Awst. Yn y ras honno, ennillodd hi bob un o\u2019r pedwar cymal yn ogystal. Ac wedyn yn goron ar y cyfan, ennillodd hi bencampwriaeth REC (ras yn erbyn y cloc) y byd yn swydd Efrog, yn ogystal a dod yn bedwerydd yn y ras ffordd."}, {"text_idx": "#000010", "text": "Beth fydd yn ddiddorol i weld eleni o safbwynt Dygert-Owen yw os ydi hi\u2019n gallu atgyfnerthu ei chryfder yn yr UDA a\u2019i drosglwyddo i fwy o ganlyniadau a llwyddiannau dros for yr Iwerydd. Fodd bynnag, gall cyfyngiadau teithio i\u2019r UE fod yn rhwystr iddi."}, {"text_idx": "#000011", "text": "Un o\u2019r gwibwyr ar y rhestr yw\u2019r reidwraig o wlad Belg, Lotte Kopecky. Mae hi wedi bod yn rasio yn lifrai tim Lotto Soudal ers 2016, ac mae\u2019i chytundeb yn dod i ben ddiwedd y tymor. Digon o reswm iddi fynd amdani a cheisio cael llwyddiant yn y misoedd i ddod."}, {"text_idx": "#000012", "text": "Ddechrau mis Mawrth, dangosodd rywfaint o\u2019i gallu yn Le Samyn des Dames lle gorffennodd yn 3ydd ar y dydd, yn ail yn y grwp dethol orffennodd bron i ddau funud y tu ol i\u2019r ennillydd Chantal van den Broek-Blaak."}, {"text_idx": "#000013", "text": "Roedd hynny\u2019n atgyfnerthu\u2019r cryfder ddangosodd hi drwy gydol 2019 gan berfformio\u2019n gadarnhaol yn gyson, er mai dwy fuddugoliaeth gymrodd hi. Daeth y cyntaf o\u2019r rheiny yn ei ras gyntaf o\u2019r tymor sef y Vuelta a la Comunitat Valenciana, a\u2019r ail ym mhencampwriaeth REC Gwlad Belg sy\u2019n dangos nad ydyw hi\u2019n rhy ffol yn y maes hwnnw chwaith."}, {"text_idx": "#000014", "text": "Y gamp iddi eleni bydd cymryd yr addysg gasglwyd o orffen yn y pump uchaf yn gyson yn 2019, a\u2019i drosglwyddo\u2019n fuddugoliaethau yn 2020."}, {"text_idx": "#000015", "text": "Reidwraig 24 oed o'r Almaen sy'n rasio yn lifrai Equipe Paule Ka (Bigla-Katusha gynt) yw Clara Koppenburg. Mae'n ymddangos fel ei bod yn dda mewn rasys cymalau, gan serennu ddechrau eleni yn Setmana Ciclista Valenciana lle gorffennodd yn ail ar y dosbarthiad cyffredinol, ras ennillodd hi yn 2019. Cafodd lwyddiant pellach yn ystod tymor y llynnedd, gan orffen yn ail tu ol i neb llai na Marianne Vos yn y Tour de l'Ardeche, 5ed yn Giro Toscana, 7fed yn Tour de Bretagne a 4ydd yn nhaith Califfornia."}, {"text_idx": "#000016", "text": "Cawn weld os y gallith hi gymryd y cam nesaf i atgyfnerthu'r canlyniadau hyn, a cheisio anelu am ganlyniadau da mewn rasys tebyg, ond uwch eu statws."}, {"text_idx": "#000017", "text": "Gwibwraig o\u2019r Iseldiroedd ydy Floortje Mackaij sydd a chasgliad gadarn o ganlyniadau eisoes. Ddechrau eleni, llwyddodd i orffen yn 3ydd yn Omloop Het Nieuwsblad ymysg rhai o oreuon y gamp, y tu ol i Annemiek van Vleuten a Marta Bastianelli. Daeth hynny wedi 2019 cymharol siomedig, 2il yn Liege Bastogne Liege yr uchafbwynt, mewn cymhariaeth a blynyddoedd blaenorol. Daeth ei buddugoliaeth mwyaf nodweddiadol reit yn ol yn 2015 yn Gent Wevelgem, a hithau bryd hynny ond 19 oed."}, {"text_idx": "#000019", "text": "I unrhyw un sydd wedi bod yn gwylio\u2019r Tour de France rhithwir gynhelir ar Zwift, bydd enw\u2019r Eidalwraig Erica Magnaldi yn gyfarwydd. Mae hi wedi bod yn brwydro ar flaen y ras mewn modd ymosodol gan weithio\u2019n galed am bwyntiau i ddosbarthiad y mynyddoedd. Yn y mynyddoedd ac ar ddringfeydd mae Magnaldi yn tueddu i fod ar ei chryfaf ond mae hi eto i gymryd buddugoliaeth nodweddiadol."}, {"text_idx": "#000020", "text": "A hithau bron a bod yn 28 oed, bydd hi\u2019n sicr o dargedu canlyniadau cadarnhaol a nodedig yn ystod y tymor newydd. Bydd hi\u2019n ddiddorol gweld os mai\u2019r dosbarthiad cyffredinol fydd ei tharged mewn rasys fel Tour de l\u2019Ardeche (4ydd yn 2019), Giro Toscana (8fed yn 2019), Giro Rosa (10fed yn 2019) yntau cymalau a/neu\u2019r dosbarthiad mynyddoedd."}, {"text_idx": "#000021", "text": "Os yw\u2019i pherfformiad hi yn y Tour virtuel yn unrhyw fesur, mae\u2019i lle hi\u2019n sicr ar y rhestr hon fel un o\u2019r reidwyr i\u2019w gwylio."}, {"text_idx": "#000022", "text": "O bosib yr enw mwyaf ar y rhestr, dyma reidwraig arall fydd yn awyddus iawn i wneud y cam nesaf allweddol yn ei gyrfa o orffen yn y 10 a\u2019r 5 uchaf i gymryd buddugoliaethau."}, {"text_idx": "#000023", "text": "Yn rhan o restr canlyniadau 2019 reidwraig Canyon-SRAM, mae 5ed yn y Giro Rosa, 2il yn y Women\u2019s Tour, 5ed yn Nhaith Califfornia, buddugoliaeth yn Amstel Gold a 10 uchaf yn Liege, Fleche, Fflandrys, Dwars Door, Trofeo Binda a Strade Bianche. Yn nesau at 27 oed, mae hi ar fin cyrraedd brig ei gallu byddwn i\u2019n tybio, felly cyfle euraidd i ychwanegu at y palmares yn y misoedd i ddod."}, {"text_idx": "#000024", "text": "Reidwraig ifanc o\u2019r Eidal sydd a dyfodol disglair iawn yw Letizia Paternoster, ond mae\u2019i chytundeb hi gyda Trek-Segafredo\u2019n dod i ben ddiwedd y flwyddyn. Os y gall hi gadw\u2019r cysondeb o orffen yn y pump uchaf yn y wib o\u2019r llynnedd, bydd hi\u2019n sicr o haeddu\u2019r gallu i arwyddo \u2018mlaen ymhellach gyda\u2019r tim."}, {"text_idx": "#000025", "text": "Cafodd hi ganlyniadau cadarnhaol mewn cymalau o\u2019r Tour Down Under (gan gynnwys ennill y cymal cyntaf), Gent Wevelgem, Taith BeNe, RideLondon, Taith Norwy a Taith Boels yn ystod 2019, felly gallem ddisgwyl glywed ei henw hi\u2019n gyson yn ystod y misoedd sydd i ddod."}, {"text_idx": "#000027", "text": "Eisoes yn reidwraig poblogaidd yn y byd seiclo diolch i'w chymeriad hoffus, mae'r ffaith mai dim ond 24 oed ydyw hi'n mynd yn angof weithiau. Mae'i gyrfa o fewn y gamp yn ymestyn yn ol i 2011. Er yn llwyddo ym mhob math o rasys a chanddi broffil cyflawn iawn, mae hi wedi profi i fod yn hynod gryf ar ddringfeydd ac mewn rasys yn erbyn y cloc (a hithau'n bencampwraig Denmarc yn y disgyblaeth hwnnw deirgwaith o'r bron rhwng 2015 a 2017)."}, {"text_idx": "#000028", "text": "Dangosodd hi'i gallu (a'i chymeriad yn y cyfweliad wedi'r ras) yn y ras sy'n cael y mwyaf o gyhoeddusrwydd, sef La Course gan Le Tour de France, yn 2018 lle gorffennodd yn 4ydd ar gymal hynod gyffrous i Le Grand Bornand yn dod i lawr o'r Col de la Colombiere."}, {"text_idx": "#000029", "text": "Atgyfnerthodd hi'r canlyniadau hynny yn 2019, lle roedd hi'n ymddangos i allu gwneud yn dda iawn yn y clasuron ac hefyd yn nosbarthiad y mynyddoedd mewn rasys cymalau. Bydd hi'n ddiddorol iawn gweld os bydd hi'n dal i serennu mewn ystod o arddulliau rasys gwahanol, neu'n serennu mewn un arddull yn benodol. Gallaf ragweld bod y cam nesaf yn ei gyrfa a buddugoliaeth fawr ar y gorwel."}, {"text_idx": "#000030", "text": "Un sy\u2019n dueddol o wneud yn dda yn y wib yw\u2019r Iseldirwraig Jip van den Bos, sy\u2019n reidio i dim Boels Dolmans. Eisoes, mae\u2019r tim wedi dweud eu bod nhw\u2019n awyddus iawn i roi\u2019r diolch mae\u2019u noddwyr yn ei haeddu wrth iddynt ddod a\u2019r cytundeb i ben ddiwedd y flwyddyn."}, {"text_idx": "#000031", "text": "Ysgwydd yn ysgwydd a\u2019u ser mwy profiadol, mae van den Bos yn sicr o fod a\u2019r gallu i gynnig hynny. Ddechrau\u2019r tymor gorffennodd yn y 10 uchaf mewn 3 o\u2019r 6 diwrnod y gwnaeth hi rasio i atgyfnerthu canlyniadau cadarnhaol o 2019, gan gynnwys buddugoliaeth yn Le Samyn."}, {"text_idx": "#000032", "text": "Mae hi\u2019n un arall o\u2019r reidwyr hynny sydd am wneud marc iddyn nhw\u2019u hunain mewn rasys uwch eu proffil yn y misoedd nesaf er mwyn datblygu ymhellach yn ei gyrfa."}, {"text_idx": "#000033", "text": "Dyma reidwraig ifanc 23 oed ddaeth i'r amlwg y llynnedd yn ei blwyddyn gyntaf fel reidiwr proffesiynol. Gorffennodd yr Iseldirwraig yn y pump uchaf yn DC Ovo Women's Tour a Liege Bastogne Liege, yn ogystal a chipio'r fuddugoliaeth yn y dosbarthiad cyffredinol yn y Giro dell'Emilia."}, {"text_idx": "#000034", "text": "Bydd hi'n ddiddorol gweld eleni i ba steil o reidiwr y bydd hi'n datblygu. Mae hi'n amlwg yn gallu gwneud yn dda ar ddringfeydd byrion mewn arddull puncheur, ond mae'i buddugoliaeth yn y Giro dell'Emilia a 13eg yn y DC yn y Giro Rosa yn awgrymu nad yw hi'n rhy ffol ar ddringfeydd hirach chwaith."}]